
נכחו:



	חברי הוועדה:	דוד טל – היו"ר
			אברהם פורז





	מוזמנים:	אהוד בן-דרור		- משרד האוצר
			שי סומך		- עו"ד, משרד המשפטים
			רועי קרת		- המוסד לביטוח לאומי
			מאיה אבגנים ויינן	- לשכה משפטית, המוסד לביטוח לאומי
			רות פינטו		- ס' מנהלת אגף זקנה, המוסד לביטוח לאומי
			מרים שמלצר		- אגף מחקר ותכנון, המוסד לביטוח לאומי
			כרמית נאור		- המוסד לביטוח לאומי
			ניסן הרפז		- הסתדרות הגימלאים






מנהלת הוועדה:		שירלי אברמי
יועצת משפטית:		ג'ודי וסרמן
קצרנית:		חפציבה צנעני






סדר-היום:		הצעת חוק הביטוח הלאומי (תיקון  מס' 7) (תיקון – תחולה),
			התש"ס-1999   -   מאת חה"כ א' פורז.




הצעת חוק הביטוח הלאומי (תיקון מס' 7) (תיקון – תחולה), התש"ס-1999



היו"ר ד' טל:

	אני פותח את הישיבה. על סדר יומנו הצעת חוק הביטוח הלאומי (תיקון מס' 7) (תיקון – תחולה)4 של ידידי ועמיתי הטוב, חבר-הכנסת אברהם פורז.

א' פורז:

	הצעת החוק נועדה לעשות צדק. אומר זאת בקיצור: בתאריך 1 בינואר 1996 נכנס לתוקפו תיקון בחוק הביטוח הלאומי, הנותן, למעשה, קיצבת זקנה לכל אישה ללא כל קשר לשאלה האם היא עבדה במהלך חייה או לא, ואין יותר תקופת אכשרה. אבל, התיקון הזה פעל מאותה נקודה ואילך, ונשים שביום כניסת החוק לא היו זכאיות נוצר מצב שחלקן עדיין צריכות תקופת אכשרה, והתוצאה היא שהיום נשים ותיקות בארץ שעבדו תקופה מסויימת במדינה ולא הגיעו לתקופת אכשרה לא מקבלות--

היו"ר ד' טל:

	על איזו תקופה אתה מדבר?

א' פורז:

	--ועולה חדשה שמגיעה מחר בבוקר ונוחתת בנתב"ג מקבלת. זהו מצב אבסורדי.

היו"ר ד' טל:

	החוק הזה בא לעשות צדק.

א' פורז:

	החוק הזה בא לעשות צדק.

	אני יודע, שהתנגדות הממשלה היא מטעמי כסף--

היו"ר ד' טל:

	עדיין לא אמרו.

א' פורז:

	--אבל אני אומר דבר כזה: אם  צריך – שיקחו את הסכום שיש בביטוח הלאומי, קצבת זקנה נשים, ויתנו אותו באופן שווה לכולם. לא יכול להיות שאחת תקבל מלא, ואחרת – לא.

ג'' וסרמן:

	האם להקטין את הקצבאות?

א' פורז:

	אני חושב, שהמדינה צריכה למצוא מקור לתת.

היו"ר ד' טל:

	למה אתה נותן להם רעיונות?

א' פורז:

	לא. אני אומר, שהיום קצבת זקנה היא בשיעורים כל כך נמוכים שזה דבר- - -

היו"ר ד' טל:

	על איזה פרק זמן אנו מדברים אחורה?

א' פורז:

	אנו מדברים על כך שמהיום ואילך יתחילו לקבל – כל אלה המסכנות. מה קורה? מי שלא היתה זכאית ב-1996 גם לא זכאית היום אם לא היתה לה תקופת האכשרה. אני מציע לבטל את התנאי של תקופת אכשרה ולומר שמהיום מאילך כל אישה המגיעה לגיל 65 מקבלת קבצת זקנה, FULL STOP, וזאת ללא אפליה בין ותיקים לחדשים.

ג'' וסרמן:

	מה שנקבע בתיקון מספר 7 לחוק הביטוח הלאומי, שהתקבל ב-1996, הוא שיום תחילת החוק של אותו תיקון הוא ה-1 בינואר 1996. זה אומר, שנשים שמלאו להן 65 ב-1 בינואר 1996 יתחילו להיות זכאיות לקבל קצבת זקנה--

א' פורז:

	--ללא תקופת אכשרה.

ג'' וסרמן:

	נקבעה הוראה, שעל אף שהן לא צברו תקופת אכשרה, מהמועד הזה הן תהיינה זכאיות לקצבת זקנה. יצא שנשים שכבר מלאו להן קודם לכן 65 – היו בנות 66, 67, 70 וכו', הנשים המבוגרות יותר – לא נכנסו להוראות החוק, לא היו זכאיות ועדיין אינן זכאיות לקבל קצבת זקנה. למעשה, חבר-הכנסת פורז מציע כאן לבטל את ההוראה הזו ולקבוע, למעשה, שכל הנשים תהיינה זכאיות לקצבת זקנה – גם אלה שבמועד התחילה היו כבר בנות 65 ומעלה.

היו"ר ד' טל:

	אני  מוכרח לומר, שאת הבהרת זאת הבהר היטב.

	נציג האוצר, למה אתם הפעם, לשם שינוי, בעד?

א' בן-דרור:

	לשם שינוי, הפעם אנו מתנגדים עקב עלות הצעת החוק שהיא כ-200 מליון שקל בשנה.

א' פורז:

	זה כסף קטן.

היו"ר ד' טל:

	האם אדוני יכול לומר לי גם את התחשיב לפיו עשו זאת?

א' בן-דרור:

	אין לי אותו כאן, ואני יכול לתת לך את התחשיב.

היו"ר ד' טל:

	אני  מבקש אותו.

א' פורז:

	כל הזכאיות הן מגיל 70 ומעלה.

היו"ר ד' טל:

	נכון.

	הביטוח הלאומי, האם ההערכה היא בערך בסדר או שזה יכול להיות 20 מליון שקל ולא 200 מליון שקל כדרכם בקודש?

ר' קרת:

	לא.

היו"ר ד' טל:

	לא. אני סתם אומר לתפארת המליצה: כדרכם בקודש. פעם הם כבר אמרו לנו "כמה מיליארדים", ובסוף זה היה כמה מליונים.

ר' קרת:

	אני מניח, שההערכה מתבססת על נתונים שלנו. היא פחות או יותר בסדר – 200  מליון שקל – אבל זו עלות לביטוח לאומי, ומזה צריך להוריד כ-40 מליון שקל שזה כסף שייחסך באבטחת הכנסה כי אלה סכומים שהאוצר משלם ישירות. מבחינתנו, זה 200 מליון שקל. מבחינת אוצר המדינה, הסל הכללי, זה 160 מליון שקל.

א' פורז:

	זה 160 מליון שקל.

היו"ר ד' טל:

	אני מניח, שנגיע גם ל-100  מליון שקל.

נ' הרפז:

	בשם הסתדרות הגימלאים, אנו  מברכים את חבר-הכנסת פורז.

א' פורז:

	תודה רבה.

נ' הרפז:

	צדק לא יכול להימדד רק בכספים. יש שויון. כמו שהוא אמר, לא יתכן שעולה חדש, ואני רוצה שיבואו- - -

היו"ר ד' טל:

	הנשים הללו לא הולכות ונהיות צעירות.

נ' הרפז:

	נכון.

א' פורז:

	רובן מעל גיל 71.

נ' הרפז:

	לצערנו, גם המספר קטן והולך עם השנים.

א' פורז:

	עוד מעט החוק יהיה לא רלוונטי.

היו"ר ד' טל:

	נכון מאד.

	עד איזה גיל נשים חיות - 78?

א' פורז:

	זה הממוצע. דרך-אגב, חלקן היו כבר בנות 70 או 70 וכמה כבר אז. הכי צעירות הן בנות 71 או 72.

היו"ר ד' טל:

	לכן, אני מבקש מהאוצר את התחשיב. בנוסף, תראו לי לגבי הזקנים שהיו אז בני 70 שיש להם עוד שבע או שמונה שנים, איך זה מסתדר לנו?

מ' שמלצר:

	לבני 70 יש יותר שנים לחיות.

היו"ר ד' טל:

	האם את מדברת על נשים? אני יודע.

מ' שמלצר:

	לא.

ר' קרת:

	לא. אם כבר הגיעו לגיל 70 , הם יגיעו- - -

מ' שמלצר:

	בגיל 65 תוחלת החיים של נשים היא עוד עשרים שנה.

היו"ר ד' טל:

	נכון.

א' פורז:

	לא.

היו"ר ד' טל:

	לא. זה בסדר. מי שהצליח להגיע לגיל 70 יש סיכוי שהוא- - -

א' פורז:

	ודאי. תינוק שנולד - זה 77 שנים או משהו.

מ' שמלצר:

	נכון.

היו"ר ד' טל:

	נכון.

	המוסד לביטוח לאומי, מה היא עמדתכם?

ר' קרת:

	אי אפשר להתווכח עם הצדק שבהצעה.

	הסיבה היחידה--

היו"ר ד' טל:

	--היא חוסר משאבים?

ר' קרת:

	--לזה שהורידו את המאגר של הנשים שמעל 65 היא הסיבה הכספית. אנו רק מבקשים, שאם הוועדה  מעבירה זאת, שיתאפשר לנו, בשיתוף עם היועצת המשפטית, לעשות תיקונים מסויימים שהם בעיקרם שינויי נוסח.

היו"ר ד' טל:

	אם הם לא משנים את מהות החוק, אין לי שום בעיה.

ר' קרת:

	הערה נוספת, שמבחינתנו היא תיקון נוסח אך ברצוני להעירה בנוכחות המציע - ההצעה היא בערך מלפני שנה. מדובר כאן על תאריך תחולה של ה-1 בינואר 2000. אנו כבר הרבה אחרי זה. עד שהחוק ייהפך לחוק, אנו כבר מדברים על 2002. צריך לתקן את תאריך התחולה.

היו"ר ד' טל:

	אם זה תלוי בי, עד לפני 2002 זה יעבור.

א' פורז:

	כן.

ר' קרת:

	אני מדבר על ה-1 בינואר 2002. שנה אחורה זה- - -

היו"ר ד' טל:

	אתה צודק.

ג'' וסרמן:

	צריך לתקן באמת.

א' פורז:

	אדוני היושב-ראש, ברצוני לומר לך משהו: כשהחוק נחקק לפני 5-6 שנים, עלותו, לו היתה אז, היתה הרבה יותר גדולה, כי גם אלה שרצו להחיל עליהן חלקן כבר אז היו בנות 75 ולדעתי חלק גדול מהן כבר אינן איתנו והן הלכו לעולם שכולו טוב.

ג'' וסרמן:

	העלות תקטן.

א' פורז:

	לדעתי, ממילא היום העלות קטנה לעומת 1996 אולי בשני שלישים.

היו"ר ד' טל:

	נכון. חשוב מכל, שהצדק צריך גם להיראות ולא רק להיעשות.

א' פורז:

	אם זה רק 160 מליון שקל, אני חושב שזו לא עלות גבוהה. לבי לא גס ב-160 מליון שקל, אבל זו לא עלות גבוהה.

היו"ר ד' טל:

	חבר-הכנסת פורז, אני סבור, מבלי שבדקתי – יש לי איזו שהיא תחושה – שזה לא יגיע ל-100 מליון שקל. לכן, אני רוצה את הבדיקה הזו.

	לכן, חבר-הכנסת אברהם פורז, אנו מאשרים את זה--

ג'' וסרמן:

	--כפוף לשינויים.

היו"ר ד' טל:

	--כפוף לשינויים הניסוחיים בלי שינוי במהות של הצעת החוק.

	חבר-הכנסת פורז, אני מודה לך מאד. אני מודה לכל היושבים כאן ולהסתדרות הגימלאים.

א' פורז:

	אם כך, אנו מעבירים זאת לקריאה ראשונה?

היו"ר ד' טל:

	ודאי, וזאת עם תמיכה גדולה של יושב-ראש הוועדה.

א' פורז:

	אני מודה מאד לאדוני היושב-הראש.

היו"ר ד' טל:

	אני נועל את הישיבה.


	הישיבה ננעלה בשעה 12:15.





